Nariadenie Rady (ES) č. 2250/1999
z 22. októbra 1999
o colných kvótach pre maslo pochádzajúce z Nového Zélandu
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na článok 133,
so zreteľom na návrh Komisie,
keďže:
(1) Koncesie spoločenstva uvedené v dohodách podľa Uruguajského kola multilaterálnych rokovaní o trhu a obsiahnuté v pláne činnosti CXL/Európskych spoločenstiev obsahujú colnú kvótu 76667 ton masla pochádzajúceho z Nového Zélandu, ktoré má minimálne 6 týždňov, s obsahom tuku na váhu nie menej ako 80 %, ale menej ako 82 %, vyrobeného priamo z mlieka alebo zo smotany.
(2) Zisťovalo sa, či maslo vyrábané na Novom Zélande, pri výrobe ktorého sa používajú postupy nazývané "Ammix" a "Spreadable" (roztierateľné), má spôsobilosť spadať pod colné kvóty.
(3) V záujme právnej istoty je vhodné špecifikovať, že takéto maslo vyrobené z mlieka alebo smotany bez použitia skladovaných surovín nie je vyňaté z colných kvót kvôli tomu, že je vyrobené postupom, ktorý môže zahrňovať smotanu prechádzajúcu stupňom koncentrovaného mliečneho tuku a/alebo zlomku takéhoto mliečneho tuku,
PRIJALA TOTO NARIADENIE:
Článok 1
Na účel implementácie colných kvót na maslo s pôvodom na Novom Zélande, fráza "vyrobené priamo z mlieka alebo smotany" nevylučuje maslo vyrobené z mlieka alebo smotany bez použitia skladovaných surovín v jednotnom uzavretom a neprerušenom postupe, ktorý môže zahŕňať smotanu prechádzajúcu stupňom koncentrovaného mliečneho tuku a/alebo zlomku takéhoto mliečneho tuku.
Článok 2
Toto nariadenie nadobúda účinnosť siedmy deň nasledujúci po dni jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Luxemburgu 22. októbra 1999